62021TJ0403_RES
Predmet T-403/21
(objavljeno u ulomcima)
Norddeutsche Landesbank – Girozentrale
protiv
Jedinstvenog sanacijskog odbora
Presuda Općeg suda (osmo prošireno vijeće) od 17. srpnja 2024.
„Ekonomska i monetarna unija – Bankovna unija – Jedinstveni mehanizam za sanaciju kreditnih institucija i određenih investicijskih društava (SRM) – Jedinstveni fond za sanaciju (FRU) – Odluka SRB-a o izračunu ex ante doprinosa za 2021. – Obveza obrazlaganja – Jednako postupanje – Proporcionalnost – SRB-ova margina prosudbe – Očita pogreška u ocjeni – Prigovor nezakonitosti – Komisijina margina prosudbe – Vremensko ograničenje učinaka presude”
Institucije Europske unije – Izvršavanje nadležnosti – Ovlast dodijeljena Komisiji za donošenje delegiranih akata – Doseg – Složene ocjene i procjene – Široka margina prosudbe – Utvrđivanje metode izračuna ex ante doprinosa Jedinstvenom fondu za sanaciju (SRF) – Određivanje kriterija prilagodbe navedenih doprinosa – Sudski nadzor – Granice
(čl. 290. UFEU-a; Uredba Europskog parlamenta i Vijeća br. 806/2014; Uredba Komisije 2015/63; Direktiva Europskog parlamenta i Vijeća 2014/59)
(t. 46.-48.)
Ekonomska i monetarna politika – Ekonomska politika – Jedinstveni mehanizam za sanaciju kreditnih institucija i određenih investicijskih društava – Ex ante doprinosi u Jedinstveni fond za sanaciju – Izračun multiplikatora za prilagodbu doprinosa ovisno o profilu rizičnosti institucija – Razvrstavanje dotičnih institucija prema metodi binninga u svrhu izračuna tog multiplikatora
(Uredba Komisije br. 2015/63, čl. 6. i čl. 9. st. 3. te Prilog I.; Direktiva Europskog parlamenta i Vijeća 2014/59 čl. 103. st. 7.)
(t. 106.- 113., 115.-120.)
Akti institucija – Obrazloženje – Obveza – Doseg – Pojašnjenja autora o razlozima akta dostavljena tijekom postupka pred sudom Unije – Pretpostavke – Nepostojanje proturječja i obveza dosljednosti pojašnjenja s navedenim razlozima
(t. 156., 157.)
Akti institucija – Obrazloženje – Obveza – Doseg – Odluka Jedinstvenog sanacijskog odbora (SRB) o utvrđivanju ex ante doprinosa u Jedinstveni fond za sanaciju (SRF) – Obveza SRB-a da obavijesti institucije o kojima je riječ o metodi izračuna tih doprinosâ i metodi određivanja iznosa godišnje ciljne razine
(Uredba br. 806/2014 Europskog parlamenta i Vijeća; Uredba Vijeća 2015/81, čl. 4.; Uredba Komisije br. 2015/63, čl. 4. st. 2. i Prilog I.)
(t. 159., 160.)
Akti institucija – Obrazloženje – Obveza – Doseg – Odluka Jedinstvenog sanacijskog odbora (SRB) o utvrđivanju ex ante doprinosa u Jedinstveni fond za sanaciju (SRF) – Nepostojanje nužnosti da se u toj odluci navedu svi elementi na temelju kojih se može provjeriti točnost izračuna doprinosa – Odvagivanje obveze obrazlaganja i općeg načela zaštite poslovne tajne predmetnih institucija – Zakonitost odredaba koji se odnose na metodologiju izračuna ex ante doprinosa SRF-u – Načelo poštovanja poslovne tajne – Obveza SRB-a da objavi i dostavi institucijama o kojima je riječ, u agregiranom i anonimiziranom obliku, informacije o institucijama za izračun ex ante doprinosa
(čl. 296. st. 2. UFEU-a; Uredba br. 806/2014 Europskog parlamenta i Vijeća; Uredba Komisije 2015/63, čl. 4. do 7. i čl. 9. te Prilog I.; Direktiva 2014/59 Europskog parlamenta i Vijeća)
(t. 173.-183.)
Institucije Europske unije – Izvršavanje nadležnosti – Ovlast dodijeljena Komisiji za donošenje delegiranih akata – Doseg – Složene ocjene i procjene – Široka margina prosudbe – Utvrđivanje metode izračuna ex ante doprinosa Jedinstvenom fondu za sanaciju (SRF) – Primjena i ponderiranje pokazatelja rizika institucionalnog sustava zaštite (ISZ) – Sudski nadzor – Granice
(Uredba Komisije 2015/63, čl. 7. st. 4.)
(t. 296., 297.)
Ekonomska i monetarna politika – Ekonomska politika – Jedinstveni mehanizam za sanaciju kreditnih institucija i određenih investicijskih društava – Ex ante doprinosi u Jedinstveni fond za sanaciju – Izračun multiplikatora za prilagodbu doprinosa ovisno o profilu rizičnosti institucija – Povreda slobode poduzetništva – Nepostojanje
(Povelja Europske unije o temeljnim pravima, čl. 16.; Direktiva Komisije 2015/63)
(t. 417.-420., 423.)
Kratak prikaz
Opći sud, kojem je podnesena tužba za poništenje, koju prihvaća, poništava odluku Jedinstvenog sanacijskog odbora (u daljnjem tekstu: SRB) o utvrđivanju ex ante doprinosa Jedinstvenom fondu za sanaciju (u daljnjem tekstu: SRF) za 2021., u dijelu u kojem se odnosi na Norddeutsche Landesbank – Girozentrale, tužitelja, zbog toga što je SRB povrijedio svoju obvezu obrazlaganja koja se odnosi na utvrđivanje godišnje ciljne razine.
U svojoj presudi Opći sud iznosi pojašnjenja o usklađenosti metode binninga, koja se upotrebljava za prilagodbu osnovnih godišnjih doprinosa stvarnom profilu rizičnosti institucija poreznih obveznika, s pravnim pravilom više pravne snage.
Tužitelj je kreditna institucija sa sjedištem u Njemačkoj. SRB je 14. travnja 2021. donio odluku u kojoj je utvrdio (
1
)ex ante doprinose SRF-u za kreditne institucije i određena investicijska društva, među kojima je i tužitelj (
2
).
Ocjena Općeg suda
Što se tiče nezakonitosti Priloga I., pod naslovom „Korak 2.”, Delegirane uredbe 2015/63 (
3
) (u daljnjem tekstu: pobijana odredba), tužitelj ističe da je Komisija počinila pogrešku u ocjeni kada je usvojila metodu binninga koja je u njemu predviđena jer je SRB-u onemogućila da na primjeren način prilagodi osnovne godišnje doprinose stvarnom profilu rizičnosti institucija.
U tom pogledu, kao prvo, Opći sud zaključuje da postoje tri faze te metode.
Prije svega, SRB mora izračunati broj skupova kako bi usporedio institucije s obzirom na različite pokazatelje i potpokazatelje rizika, zatim u načelu treba pripisati isti broj institucija svakom skupu, počevši od toga da prvom skupu pripiše institucije za koje su vrijednosti bruto pokazatelja najniže i, konačno, na njemu je da svim institucijama koje se nalaze u istom skupu dodijeli istu ocjenu, zvanu „diskretizirani pokazatelj”, koji treba uzeti u obzir za preostali izračun njihova multiplikatora prilagodbe.
Kao drugo, Opći sud naglašava da iz te metode proizlaze dvije posebne pojave.
S jedne strane, nije isključeno da primjena te metode može dovesti do situacija u kojima se institucije, koje za određeni pokazatelj rizika imaju vrijednosti koje dokazuju da imaju manje rizične profile za taj pokazatelj nego što je prosječna vrijednost dotičnih institucija, ipak za predmetni pokazatelj pripisuju u jedan od skupova koji se sastoje od relativno rizičnijih institucija. Ta posljedica proizlazi, među ostalim, iz činjenice da određene institucije imaju takozvane „ekstremne” vrijednosti, odnosno vrijednosti koje uvelike odstupaju od prosjeka. S druge strane, zbog postojanja tih ekstremnih vrijednosti nije isključeno da bi primjena metode binninga mogla dovesti do situacija u kojima se institucije čije su vrijednosti za određeni pokazatelj rizika slične onima institucija dodijeljenih prethodnom skupu ipak pripisuju sljedećem skupu, koji sadržava institucije koje imaju vrijednosti za taj isti pokazatelj rizika koje bi ponekad mogle biti znatno više.
Međutim, to ne znači da je metoda binninga zahvaćena očitom pogreškom u ocjeni.
U tom pogledu Opći sud podsjeća, kao prvo, na to da je Delegiranom uredbom 2015/63 predviđena (
4
) metoda prilagodbe ex ante doprinosa profilu rizičnosti institucija koja se temelji na usporedbi njihovih profila rizičnosti. Međutim, kao što to proizlazi iz empirijskog istraživanja provedenog prije donošenja Delegirane uredbe 2015/63, čiji su rezultati sažeti u tehničkoj studiji Joint Research Centre (Zajednički istraživački centar, u daljnjem tekstu: JRC), metoda binninga nalazi se među metodama koje mogu omogućiti takvu usporedbu te se čak smatra najprimjerenijom metodom za tu svrhu. Naime, metoda binninga statistička je metoda priznata u svrhu postupanja s ekstremnim vrijednostima jer se njome, koliko je to moguće, izbjegava da prisutnost tih vrijednosti dovede do zavaravajućih usporedbi. U ovom slučaju navedenom se metodom može izbjeći, kao što to proizlazi iz JRC-ove tehničke studije, da institucije s visokim vrijednostima za određene pokazatelje rizika ipak dobiju ocjenu koja pokazuje nizak profil rizičnosti za te pokazatelje jer postoje određene institucije s ekstremnim vrijednostima.
Kao drugo, Opći sud ističe da je metoda binninga jednostavna metoda za usporedbu velikog broja podataka koje dostavljaju institucije čiji je ex ante doprinos prilagođen njihovu profilu rizičnosti. U tom pogledu pojašnjava da se pobijanom odredbom predviđa pravilo prema kojem se broj skupova izračunava na temelju formule koja je u njemu navedena i prema kojem SRB u načelu pripisuje isti broj institucija svakom skupu, počevši s pripisivanjem prvom skupu institucija za koje su vrijednosti bruto pokazatelja najniže. Opći sud smatra da se metodom binninga predviđaju objektivna pravila koja SRB može lako primijeniti, što je uostalom cilj koji se legitimno može postići propisima Unije.
Kao treće, posljedice dviju prethodno navedenih pojava relativizirane su sljedećim četirima okolnostima. Prvo, prilagodba ex ante doprinosa može se ostvariti samo u rasponu koeficijenta između 0.8 i 1.5 (
5
). Osnovni godišnji doprinos ostaje tako prevladavajući element za utvrđivanje ex ante doprinosa s obzirom na profil rizičnosti institucija.
Kao drugo, Opći sud u biti ističe da proizlazi iz tehničke studije JRC-a, da su te pojave ograničene jer do njih dolazi u posljednjim skupovima, a ne u njihovoj velikoj većini.
Kao treće, Opći sud utvrđuje da institucije koje se nalaze u posljednjim skupovima imaju više vrijednosti za predmetni pokazatelj rizika nego institucije pripisane nižim skupovima.
Kao četvrto, metoda prilagodbe ex ante doprinosa profilu rizičnosti uzima u obzir niz pokazatelja rizika (
6
). Institucija se prema tome ukupno pripisuje nizu skupova ovisno o njezinim vrijednostima i vrijednostima drugih institucija za svaki pokazatelj rizika. Međutim, kao što to proizlazi iz tehničke studije JRC-a, institucije se obično nađu u različitim skupovima za različite pokazatelje rizika, što omogućuje da se provede opća usporedba dotičnih institucija.
U tim okolnostima Opći sud odbija argument koji se temelji na tome da je, uvođenjem metode binninga, Delegirana uredba 2015/63 zahvaćena očitom pogreškom u ocjeni.
(
1
)	U skladu s člankom 70. stavkom 2. Uredbe (EU) br. 806/2014 Europskog parlamenta i Vijeća od 15. srpnja 2014. o utvrđivanju jedinstvenih pravila i jedinstvenog postupka za sanaciju kreditnih institucija i određenih investicijskih društava u okviru jedinstvenog sanacijskog mehanizma i jedinstvenog fonda za sanaciju te o izmjeni Uredbe (EU) br. 1093/2010 (SL 2014., L 225, str. 1.)
(
2
)	Odluka Jedinstvenog sanacijskog odbora (SRB) SRB/ES/2021/22 od 14. travnja 2021. o izračunu ex ante doprinosa Jedinstvenom fondu za sanaciju za 2021.
(
3
)	Delegirana uredba Komisije (EU) 2015/63 оd 21. listopada 2014. o dopuni Direktive 2014/59/EU Europskog parlamenta i Vijeća u vezi s ex ante doprinosima aranžmanima financiranja sanacije (SL 2015., L 11, str. 44. i ispravak SL 2017., L 156, str. 38.)
(
4
)	U skladu s člankom 103. stavkom 7. Direktive 2014/59/EU Europskog parlamenta i Vijeća od 15. svibnja 2014. o uspostavi okvira za oporavak i sanaciju kreditnih institucija i investicijskih društava te o izmjeni Direktive Vijeća 82/891/EEZ i direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ, 2011/35/EU, 2012/30/EU i 2013/36/EU te uredbi (EU) br. 1093/2010 i (EU) br. 648/2012 Europskog parlamenta i Vijeća (SL 2014., L 173, str. 190.)
(
5
)	U skladu s člankom 9. stavkom 3. Delegirane uredbe 2015/63
(
6
)	Kao što proizlazi iz članka 6. Delegirane uredbe 2015/63.